PMIndiaData/PMIndiaSum huggingface dataset:
பிரதமர் நாளை புத்த கயா பயணம்

பிரதமர் திரு நரேந்திர மோடி நாளை புத்த கயாவுக்கு பயணம் மேற்கொள்ள உள்ளார். இந்த பயணத்தின் போது மகா போதி ஆலயத்தையும் புனித போதி மரத்தையும் பார்வையிட உள்ளார். “சேத்தியா – கரிகா : புனித பயணம் மற்றும் உண்மைக்கான தேடல்” என்ற கண்காட்சியையும் அவர் துவக்கி வைக்க உள்ளார். சம்வாத் எனப்படும் மோதல் தவிர்ப்பு மற்றும் சுற்றுச்சூழல் குறித்த விழிப்புணர்வுக்கான உலக இந்து – புத்த முன்முயற்சி மாநாட்டின் மூன்றாவது நாள் நிகழ்ச்சியில் பங்கேற்கும் விதமாகவும் பிரதமரின் புத்த கயா பயணம் அமைகிறது. •••••••
நான்காவது முறையாக பிரதமர் பொறுப்பேற்றதற்காக நெதர்லாந்து பிரதமர் மேன்மைமிகு மார்க் ருட்டேவிற்கு பிரதமர் வாழ்த்து

நான்காவது முறையாக பிரதமர் பொறுப்பேற்றுள்ள நெதர்லாந்து பிரதமர் மேன்மைமிகு மார்க் ருட்டேவிற்கு பிரதமர் திரு. நரேந்திர மோடி வாழ்த்து தெரிவித்துள்ளார். இது குறித்து தமது டிவிட்டர் பக்கத்தில் பதிவிட்டுள்ள பிரதமர், “நான்காவது முறையாக பிரதமர் பொறுப்பேற்றுள்ளதற்காக எனது அருமை நண்பர் பிரதமர் மார்க் ருட்டேவிற்கு வாழ்த்துக்கள். இந்தியா, நெதர்லாந்து இடையேயான விரிவான கூட்டு புதிய உயரங்களை தொட நாம் இருவரும் இணைந்து பணியாற்றுவோம் என நான் நம்புகிறேன்,” என்று தெரிவித்துள்ளார்.
ஜம்மு – காஷ்மீர் மாநிலத்தின் எதிர் கட்சி தலைவர்கள் குழு பிரதமருடன் சந்திப்பு

ஜம்மு – காஷ்மீர் மாநிலத்தின் எதிர்க் கட்சித் தலைவர்களின் குழுவினர் அம்மாநிலத்தில் நிலவி வரும் சூழ்நிலை குறித்து பிரதமர் திரு. நரேந்திர மோடியை சந்தித்து பேசினர். தேசிய மாநாட்டுக் கட்சித் தலைவர் திரு. உமர் அப்துல்லா, காஷ்மீர் மாநில காங்கிரஸ் தலைவர் திரு. குலாம் அகமது மிர், மக்கள் ஜனநாயக முன்னணிக் கட்சித் தலைவர் திரு. ஹக்கீம் முகமது, மார்க்சிஸ்ட் கம்யூனிஸ்ட் கட்சித் தலைவர் திரு. எம். வை. தரிகாமி, தேசியவாத ஜனநாயகக் கட்சித் தலைவர் திரு. குலாம் ஹசன் மிர் உள்ளிட்ட பல கட்சி தலைவர்கள் இந்த சந்திப்பில் பங்கேற்றனர். இந்த சந்திப்பின் போது நடந்த விவாதங்கள் வெளிப்படையாகவும் சுதந்திரமாகவும் நடைபெற்றன. அம்மாநிலத்தில் நிலவிவரும் சூழ்நிலை கவலையையும் வருத்தத்தையும் அளிக்கிறது என்று பிரதமர் குறிப்பிட்டார். சமீபத்தில் நடந்த குழப்பத்தில் உயிர் இழந்தவர்களும் நம் நாட்டை சேர்ந்தவர்களே. இறந்தவர்கள் இளைஞர்களாகட்டும், பாதுகாப்பு அதிகாரிகளாகட்டும் அல்லது காவல் துறையினராகட்டும். அவர்களின் இழப்பு நமக்கு பெரும் துயரத்தை அளிக்கிறது. இந்த துயர தருணத்தில் தனது அரசாகட்டும் அல்லது இந்திய மக்களாகட்டும், ஜம்மு காஷ்மீருக்கு துணையாக நிற்போம். மேலும் அனைத்து கட்சிகளும் இதனை ஜம்மு காஷ்மீர் மக்களிடம் கொண்டு சேர்க்குமாறு பிரதமர் பரிந்துரை செய்தார். விரைவில் ஜம்மு காஷ்மீரில் இயல்பு நிலை திரும்ப வேண்டும் என்று முறையிட்ட பிரதமர் அம்மாநில வளர்ச்சிக்கும் மக்களின் வளர்ச்சிக்கும் துணை நிற்க உறுதியோடு இருப்பதாக தெரிவித்தார். இந்த சந்திப்பின்போது வழங்கப்பட்ட ஆக்கபூர்வமான பரிந்துரைகளை பாராட்டிய பிரதமர் அம்மாநில மக்களின் நலனுக்காக பணி புரிய தனது அரசு உறுதியோடு இருப்பதை மீண்டும் வலியுறுத்தினார். இந்த பிரச்சினை குறித்த விவாதம் அவசியம் என்று வலியுறுத்திய பிரதமர். இந்திய அரசியலமைப்பு சாசனத்திற்குள் இந்த பிரச்சனைக்கான நிரந்தர தீர்வு காணப்பட வேண்டும் என்று பிரதமர் வலியுறுத்தினார். ஜம்மு காஷ்மீர் மாநிலத்தில் நிலவி வரும் பிரச்சினைக்கு தீர்வு காண அனைத்து கட்சிகளும் ஒன்று சேர்ந்து பணி புரிய வேண்டும் என்று பிரதமர் கேட்டுக்கொண்டார்.
குஜராத்தில் வெள்ளத்தால் பாதிக்கப்பட்ட பகுதிகளை விமானம் மூலம் பார்வையிட்டார் பிரதமர்; அகமதாபாத் விமான நிலையத்தில் நடைபெற்ற உயர்நிலைக் கூட்டத்தில் வெள்ள நிவாரண நடவடிக்கைகள் குறித்து ஆய்வு செய்தார்

குஜராத் மாநிலத்தில் வெள்ளத்தால் பாதிக்கப்பட்ட பகுதிகளை பிரதமர் திரு. நரேந்திர மோடி இன்று விமானத்தில் சென்று பார்வையிட்டார். அகமதாபாத் விமான நிலையத்தில் நடைபெற்ற உயர்நிலைக் கூட்டத்தில், வெள்ள நிவாரண நடவடிக்கைகள் குறித்து அவர் ஆய்வு செய்தார். அந்தக் கூட்டத்தில் முதல்வர் விஜய் ரூபானி, மூத்த அமைச்சர்கள் மற்றும் மாநில அரசின் உயரதிகாரிகள், பேரழிவு மீட்பு முகமைகளின் நிர்வாகிகள் மற்றும் பிரதமர் அலுவலக அதிகாரிகள் ஆகியோர் கலந்து கொண்டனர். வெள்ளத்தால் ஏற்பட்ட சேதாரங்கள், மேற்கொள்ளப்பட்டுள்ள நிவாரண நடவடிக்கைகள் குறித்து பிரதமருக்கு தகவல் தெரிவிக்கப்பட்டது. பாதிக்கப்பட்டவர்களை உடனடியாக மீட்பது மற்றும் நிவாரண உதவி வழங்குவதில் மிகச் சிறந்த உதவிகளைச் செய்யுமாறு இந்திய விமானப் படை உள்பட, நிவாரண நடவடிக்கைகளில் ஈடுபட்டுள்ள அனைத்து அமைப்புகளுக்கும் பிரதமர் அறிவுறுத்தினார். சுத்தம், தூய்மை, ஆரோக்கியம் ஆகியவற்றின் முக்கியத்துவத்தை அவர் வலியுறுத்தினார். இந்த விஷயங்களுக்கு உயர் முன்னுரிமை அளிக்குமாறு அவர் கேட்டுக் கொண்டார். சொத்துகள், பயிர்களின் பாதிப்புகளை விரைவாக மதிப்பீடு செய்து, இழப்பீடுகளை விரைவாக பட்டுவாடா செய்ய வேண்டும் என , பயிர்க் காப்பீட்டை கையாளும் காப்பீட்டு நிறுவனங்கள் உள்ளிட்ட மற்ற காப்பீட்டு நிறுவனங்களுக்கு அறிவுறுத்த வேண்டும் என்று பிரதமர் கூறினார். பாதிக்கப்பட்ட மக்களுக்கு உடனடி நிவாரணம் கிடைக்கும் வகையில் இதைச் செய்ய வேண்டும் என குறிப்பிட்டார். குடிநீர் வழங்கல், மின்சார விநியோகம் மற்றும் தகவல் தொடர்புகளை உடனடியாக சீர் செய்ய வேண்டும் என்று பிரதமர் கேட்டுக் கொண்டார். சேதமடைந்த சாலைகளை சரி செய்வதற்கும், மின்சார கட்டமைப்புகளை சீரமைக்கவும், சுகாதாரம் தொடர்பான உதவிகளை அளிக்கவும் சிறப்புக் குழுக்களை அமைக்குமாறு பிரதமர் யோசனை தெரிவித்தார். அகமதாபாத் விமான நிலையத்தில் செய்தியாளர்களிடம் பேசிய பிரதமர், கடந்த வாரத்தில் குஜராத்தில் கனமழை பெய்திருப்பதாகத் தெரிவித்தார். மீட்புப் பணிகளில் நாளையில் இருந்து அதிக அளவில் ஹெலிகாப்டர்கள் பயன்படுத்தப்படும் என்றும் குறிப்பிட்டார். நிவாரணப் பணிகள் இன்னும் விரைவுபடுத்தப்படும் என்றும் உறுதியளித்தார். கிராம மற்றும் நகர்ப்புறங்களில் ஏற்பட்டுள்ள பாதிப்புகள் மதிப்பீடு செய்யப்பட்டு, குறுகிய கால மற்றும் நீண்டகால அடிப்படையிலான நடவடிக்கைகள் எடுக்கப்படும் என்று அவர் கூறினார். வெள்ள நிலைமையை சமாளிக்க மாநில அரசும், மற்ற அமைப்புகளும் இதுவரையில் மேற்கொண்ட நடவடிக்கைகளுக்கு பிரதமர் பாராட்டு தெரிவித்தார். வெள்ளத்தால் உயிரிழந்தவர்களின் குடும்பத்தினருக்கு தலா ரூ.2 லட்சம் ரூபாயும், பலத்த காயம் அடைந்தவர்களுக்கு தலா ரூ.50 ஆயிரமும் கருணைத் தொகையாக வழங்குவதாக பிரதமர் அறிவித்துள்ளார். மாநில பேரிடர் நிவாரண நிதியின் கீழ் உடனடி கூடுதல் உதவியாக ரூ.500 கோடி ஒதுக்குவதாகவும் அவர் அறிவித்தார். குஜராத் மக்களும், மாநிலமும் இன்னும் வலிமையாக எழுந்து, வெள்ளத்தால் ஏற்பட்ட சவால்களை வெற்றிகரமாக முறியடிப்பார்கள் என்று அவர் நம்பிக்கை தெரிவித்தார். இந்த கடினமான நேரத்தில் குஜராத் மக்களுடன் மத்திய அரசு தோளோடு தோள் நிற்பதாகவும் அவர் உறுதியளித்தார்.
ஆசிய கூட்டமைப்பு பெண்கள் குத்துசண்டை சாம்பியன் போட்டியில் தங்கம் வென்ற மேரி கோமிற்கு பிரதமர் பாராட்டு

ஆசிய கூட்டமைப்பு பெண்கள் குத்துசண்டை சாம்பியன் போட்டியில் இந்திய குத்துசண்டை வீராங்கனை மேரி கோம் தங்கம் வென்றதை முன்னிட்டு பிரதமர் திரு நரேந்திர மோடி அவருக்கு வாழ்த்து தெரிவித்துள்ளார். “ஏ.எஸ்.பி.சி – ஆசிய பெண்கள் குத்துசண்டை போட்டியில் தங்கம் வென்றதை முன்னிட்டு மேரி கோம்க்கு எனது வாழ்த்துகள். உங்களின் சாதனை இந்தியாவிற்கு மகிழ்ச்சி அளிக்கிறது” என்று பிரதமர் தனது வாழ்த்து செய்தியில் கூறியுள்ளார்.
இந்தியா மற்றும் செஷல்ஸ் நாடுகளுக்கு இடையே கடல் ஆய்வு தொடர்பான வர்த்தகத்தில் கூட்டுறவு குறித்த நெறிமுறைகள்

இந்தியா மற்றும் செஷல்ஸ் நாடுகளுக்கு இடையே கடல் ஆய்வு தொடர்பான பொருளாதாரம் குறித்த கூட்டுறவு பற்றிய நெறிமுறைகளுக்கான ஒப்பந்தம் குடியரசுத் தலைவர் 2015 ஆம் ஆண்டு ஆகஸ்ட் 21 ஆம் தேதி பயணம் மேற்கொண்டபோது கையெழுத்திடப்பட்டது. இதற்கு பிரதமர் திரு நரேந்திர மோடி தலைமையிலான மத்திய அமைச்சரவை ஒப்புதல் அளித்துள்ளது. கடல் ஆய்வு குறித்து இருநாடுகளுக்கும் இடையே கூட்டுறவு செயல்படுத்தப்படுவது குறித்தும் கடல் அறிவியல் ஆய்வின் போது அறியப்படும் கடல் பொருள் வளங்களின் மூலம் நிலையான பொருளாதார முன்னேற்றத்திற்கு அவை பயன்படுவது குறித்தும் இந்த நெறிமுறைகள் விளக்கும் வகையில் உள்ளன. கடல் ஆய்வு குறித்த பிரிவில் இந்தியா அளிக்கும் கூட்டுறவில் இது முக்கியமானதாக உள்ளது. இதன்மூலம் கடலில் கிடைக்கும் வளங்களை அறியவும். தொழில்நுட்பத்தை மேம்படுத்தவும், வர்த்தக பயன்களை பெறவும், செஷல்ஸ் நாட்டுடன் இந்த கூட்டுறவு நமக்கு பயனளிக்கும். செஷல்ஸ் நாட்டுடன் கடல் ஆய்வு குறித்த கூட்டுறவு மூலம் கடலில் கிடைக்கும் வளங்கள் பற்றிய தகவல்கள் கண்டறியப்படும். தொழில்நுட்பமும் தொழில்நுட்ப பரிமாற்றமும் ஏற்படும். இந்திய அறிவியல் வல்லுநர்கள் மற்றும் ஆய்வு நிலையங்கள் உருவாக்கிய தொழில்நுட்பங்களும் பயன்படுத்தப்படும். உள்நாட்டிலும். கடல் ஆய்வு மற்றும் தொழில்நுட்பம் பற்றிய புதிய கண்டுபிடிப்புகள் ஏற்பட உதவியாக இருக்கும்.
அறிவியல், தொழில்நுட்பம் மற்றும் புதிய கண்டுபிடிப்புகள் ஆகிய துறைகளில் இந்தியா மற்றும் உஸ்பேகிஸ்தான் இடையான ஒத்துழைப்பு உடன்பாடு குறித்து மத்திய அமைச்சரவையிடம் தெரிவிப்பு

பிரதமர் திரு. நரேந்திர மோடி தலைமையிலான மத்திய அமைச்சரவையிடம் அறிவியல், தொழில்நுட்பம் மற்றும் புதிய கண்டுபிடிப்புகள் ஆகிய துறைகளில் இந்தியா மற்றும் உஸ்பேகிஸ்தான் இடையே ஒத்துழைப்பிற்கான உடன்பாடு குறித்து எடுத்துரைக்கப்பட்டது. இந்த உடன்பாடு, புது தில்லியில், பிரதமர் திரு. நரேந்திர மோடி மற்றும் உஸ்பேகிஸ்தான் அதிபர் திரு. ஷவ்கத் மிராயோயேவ் முன்னிலையில், இந்தாண்டு அக்டோபர் ஒன்றாம் தேதி கையெழுத்தானது. இந்தியா சார்பில் மத்திய அறிவியல் துறை அமைச்சர் டாக்டர் ஹர்ஷ் வர்தனும் மற்றும் உஸ்பேக் சார்பில் புதிய கண்டுபிடிப்புகள் வளர்ச்சி துறை அமைச்சர் திரு. இப்ரோஹிம் அப்துர்க்கமனோவும் கையெழுத்திட்டனர். பலன்கள்: இந்த உடன்பாடு, இருநாடுகளின் உறவை மேம்படுத்தி அறிவியல் மற்றும் தொழில்நுட்ப துறைகளின் வளர்ச்சியை வலுப்படுத்தும். அறிவியல், தொழில்நுட்பம் மற்றும் புதிய கண்டுபிடிப்புகள் ஆகிய துறைகளில் இடையே ஒத்துழைப்பை ஊக்குவிப்பதே இதன் நோக்கமாகும். இந்தியா மற்றும் உஸ்பேகிஸ்தானில் உள்ள அறிவியல் அமைப்புகளின் ஆராய்ச்சியாளர்கள், கல்வி நிறுனவங்கள், ஆராய்ச்சி மற்றும் வளர்ச்சி சோதனை மையங்கள், தொழிற்சாலைகள் ஆகியவை இதன் பங்குதார்களாக செயல்படுவார்கள். வேளாண் மற்றும் உணவு அறிவியல்,தொழில்நுட்பம், பொறியியல் அறிவியல், தகவல் மற்றும் தொடர்பு தொழில் நுட்பம், கணிதம், தரவு அறிவியல் மற்றும் தொழில்நுட்பம், சுகாதாரம் மற்றும் மருத்துவ தொழில்நுட்பம், பொருள் அறிவியல், வாழ்வியல், உயிரித் தொழில்நுட்பம், இயற்பியல் மற்றும் வானியற்பியல், எரிசக்தி, நீர்,பருவநிலை மற்றும் இயற்கை வளங்கள் ஆகிய துறைகள் உடனடியாக ஒத்துழைப்பு கூட்டணி அமைப்பதற்கான திறன் கொண்ட துறைகளாக கண்டறியப்பட்டுள்ளன .
சுதந்திரம் அடைந்ததை வெளியிட்ட 75 ஆண்டு பழமை வாய்ந்த பத்திரிக்கையை போற்றி பாதுகாத்த டாக்டர் ஹெச்.வி.ஹண்டேவுக்கு பிரதமர் பாராட்டு

சுதந்திரம் அடைந்ததை வெளியிட்ட 75 ஆண்டு பழமை வாய்ந்த பத்திரிக்கையை ட்விட்டர் பதிவில் காட்சிப்படுத்திய டாக்டர் ஹெச்.வி. ஹண்டேவின் ஆர்வத்தை பிரதமர் திரு நரேந்திர மோடி பாராட்டியுள்ளார். டாக்டர் ஹெச்.வி. ஹண்டே போன்ற குறிப்பிடத்தக்க நபர்கள் தேச கட்டமைப்பிற்காக தங்களது வாழ்நாளை அர்ப்பணித்திருப்பதாக பிரதமர் கூறினார். விடுதலையின் அமிர்த பெருவிழாவை முன்னிட்டு டாக்டர் ஹெச்.வி. ஹண்டே வெளியிட்ட ட்விட்டர் பதிவிற்கு பதிலளித்த பிரதமர் கூறியதாவது: “டாக்டர் ஹெச்.வி. ஹண்டே போன்ற குறிப்பிடத்தக்க நபர்கள் தேச கட்டமைப்பிற்காக தங்களது வாழ்நாளை அர்ப்பணித்திருக்கிறார்கள். அவரது ஆர்வத்தையும், மன உறுதியையும் காண்பது மகிழ்ச்சி அளிக்கிறது. @DrHVHande1”
சிறிய நகரங்களே புதிய இந்தியாவின் அடித்தளம். குடியரசுத்தலைவரின் உரைக்கு நன்றி தெரிவிக்கும் தீர்மானத்திற்கு பதிலளிக்கையில் பிரதமர் மாநிலங்களவையில் கருத்து

குடியரசுத் தலைவரின் உரைக்கு நன்றி தெரிவிக்கும் தீர்மானத்தின் மீது பிரதமர் திரு நரேந்திர மோடி இன்று மாநிலங்களவையில் உரையாற்றினார். 5 ட்ரில்லியன் அளவிலான பொருளாதாரம் என்ற இலக்கு மிகவும் பேராவலான ஒன்றுதான். என்றாலும் நாம் பெரிதாகச் சிந்தித்து முன்னேறத்தான் வேண்டும் என்று பிரதமர் கூறினார். “இந்தியாவின் பொருளாதாரம் மிகுந்த வலுவோடு இருக்கிறது என்பதை நான் உறுதிப்படுத்த விரும்புகிறேன். 5 ட்ரில்லியன் அமெரிக்க டாலர்கள் அளவிலான பொருளாதாரம் என்ற கனவை இந்தியா முழு வேகத்துடனும் முழுத்திறனுடனும் தொடர்ந்து வருகிறது” என்றும் பிரதமர் குறிப்பிட்டார். 5 ட்ரில்லியன் அமெரிக்க டாலர்கள் அளவிலான பொருளாதாரம் என்ற கனவை நிறைவேற்ற கிராம, நகர கட்டமைப்பு, சிறு,குறு, நடுத்தரத் தொழில்கள், நெசவாலைகள், தொழில்நுட்பம், சுற்றுலா ஆகிய துறைகளின் மீது அரசு கவனம் செலுத்தி வருகிறது. இந்தத் துறைகள் அனைத்தையும் முன்னெடுத்துச் செல்வதற்காக பல்வேறு நடவடிக்கைகள் மேற்கொள்ளப்பட்டுள்ளன. இந்தியாவில் உற்பத்தி செய்வோம் என்ற முழக்கத்திற்கு உத்வேகம் கொடுக்கும் வகையில் வரிக்கான கட்டமைப்பு உள்ளிட்டு அனைத்துச் செயல்பாடுகளும் எளிமைப்படுத்தப்பட்டு வருகின்றன. இந்த நடவடிக்கைகள் நாட்டில் உற்பத்தி குறித்த புதியதொரு உத்வேகம் உருவாவதை உறுதிப்படுத்தும். வங்கித் துறையில் மேற்கொள்ளப்பட்டுள்ள இணைப்பு தொடர்பான கொள்கை அர்த்தமுள்ள பயன்களை தரத் தொடங்கியுள்ளன. சிறிய நகரங்கள்தான் புதிய இந்தியாவின் அடித்தளம் மிகுந்த அபிலாஷைகள் கொண்ட இந்த நாட்டின் இளைஞர்கள் சிறு நகரங்களில்தான் வசிக்கின்றனர். அவைதான் புதிய இந்தியாவின் அடித்தளமும் என்றும் பிரதமர் குறிப்பிட்டார். “ இன்று நாட்டில் டிஜிட்டல் முறையிலான பரிவர்த்தனைகளில் பாதிக்கும் மேற்பட்டவை சிறு நகரங்களில் இருந்துதான் நடந்து வருகின்றன. நாட்டில் பதிவு செய்யப்பட்டுள்ள புதிய தொழில்முனைவுகளில் பாதி இரண்டாம் கட்ட, மூன்றாம் கட்ட நகரங்களில் இருந்துதான் செய்யப்பட்டுள்ளன. எனவேதான் நவீன கட்டமைப்புகளை துரிதமான வேகத்தில் இரண்டாம், மூன்றாம் கட்ட நகரங்களில் உருவாக்குவதில் நாங்கள் கவனம் செலுத்தி வருகிறோம். நெடுஞ்சாலை, ரயில் தொடர்பு ஆகியவையும் மிக வேகமாக மேம்பட்டு வருகின்றன” என்றும் பிரதமர் குறிப்பிட்டார். 2024-ஆம் ஆண்டிற்குள் மேலும் 100 விமான நிலையங்கள் உதான் திட்டத்தின்கீழ் 250வது வழித்தடம் சமீபத்தில் தொடங்கி வைக்கப்பட்டது என்றும் பிரதமர் குறிப்பிட்டார். இந்தியாவில் உள்ள 250 சிறிய நகரங்களுக்கு விமானப் பயணம் மூலமாகச் சென்றடைவதை இது எளிதாக ஆக்கியுள்ளது. “நாடு விடுதலை பெற்றதில் இருந்து 2014 வரை நாட்டில் செயல்திறன் மிக்க விமான நிலையங்கள் மொத்தம் 65 மட்டுமே இருந்தன. கடந்த ஐந்து ஆண்டுகளில் அது நூறுக்கும் மேலாக அதிகரித்துள்ளது. 2024-ஆம் ஆண்டிற்குள் மேலும் 100 விமான நிலையங்களை, குறிப்பாக இரண்டாம் கட்ட, மூன்றாம் கட்ட நகரங்களில் உருவாக்குவது என்பதுதான் நமது இலக்கு” என்றும் பிரதமர் கூறினார்.
மத்தியப் பிரதேச  தீ விபத்தில் உயிரிழந்தோருக்கு பிரதமர் இரங்கல்

மத்தியப் பிரதேச மாநிலத்தில் ஏற்பட்ட தீ விபத்தில் உயிரிழந்தோர்க்கு பிரதமர் திரு.நரேந்திர மோடி, ஆழ்ந்த இரங்கல் தெரிவித்துள்ளார். காயமடைந்தவர்கள் விரைவில் குணமடைய பிரார்த்திப்பதாகவும் அவர் கூறியுள்ளார். பிரதமர் அலுவலகம் வெளியிட்டுள்ள டுவிட்டர் பதிவில் : "மத்தியப் பிரதேச மாநிலம் இந்தூரில் ஏற்பட்ட தீ விபத்து, மிகுந்த வருத்தமளிக்கிறது. துயரமான இந்த சம்பவத்தில் உயிரிழந்தோரின் குடும்பங்களுக்கு எனது ஆழ்ந்த இரங்கலைத் தெரிவித்துக் கொள்கிறேன். காயமடைந்தவர்கள் விரைவில் குணமடையவும் பிரார்த்திக்கிறேன் " என்று தெரிவிக்கப்பட்டுள்ளது.
ரயில்வே ஊழியர்களுக்கு உற்பத்தியுடன் இணைந்த போனஸ்

ரயில்வே ஊழியர்களுக்கு உற்பத்தியுடன் இணைந்த போனசை பிரதமர் திரு நரேந்திர மோடி தலைமையிலான மத்திய அமைச்சரவை ஒப்புதல் அளித்துள்ளது. உற்பத்தியுடன் இணைந்த போனஸ் குறித்த முக்கியமான அம்சங்களை அமைச்சரவை ஆராய்ந்து அனுமதி அளித்துள்ளது. அவை கீழ்க்கண்டவாறு:
தில்லி, எய்ம்ஸ் மருத்துவமனையில் ஐ.சி.டி. அடிப்படையிலான பசுமை மருத்துவமனைக்கான செயல் திட்டம் குறித்து புதிய சக்தி மற்றும் தொழில் நுட்ப வளர்ச்சி கழகம், ஜப்பான் மற்றும் நிதி, உடல்நலம் & குடும்ப நலம் அமைச்சகங்கள் மற்றும் எய்ம்ஸ் மருத்துவமனையில் இடையயோன புரிந்துணர்வு ஒப்பந்தத்திற்கு அமைச்சரவை ஒப்புதல்

பிரதமர் திரு.நரேந்திர மோடி தலைமையில் கூடிய மத்திய அமைச்சரவை, தில்லி, எய்ம்ஸ் மருத்துவமனையில் ஐ.சி.டி. அடிப்படையிலான பசுமை மருத்துவமனைக்கான செயல் திட்டம் குறித்து புதிய சக்தி மற்றும் தொழில் நுட்ப வளர்ச்சி கழகம் (என்.இ.டீ.ஓ.), ஜப்பான் மற்றும் நிதி (பொருளாதார விவகாரத் துறை), உடல்நலம் & குடும்ப நலம் அமைச்சகங்கள் மற்றும் அனைத்திந்திய மருத்துவ அறிவியல் நிறுவனம் (எய்ம்ஸ்) இடையயோன புரிந்துணர்வு ஒப்பந்தத்திற்கு தனது ஒப்புதலை வழங்கியது. இத்திட்டம் கீழ்க்கண்ட பணிகளை கொண்டிருக்கும் : அ. பொறியியல் மற்றும் வடிவமைப்பு, கட்டுதல் மற்றும் சாதனங்கள் இயக்குதலுக்கு தேவையான ஆய்வுகள் ஆ. சாதனத்திற்கான அடிப்படை திட்டம் மற்றும் பொறியியல் மற்றும் வடிவமைப்பு இ. சாதனம் உற்பத்தி மற்றும் போக்குவரத்து ஈ. கட்டுமானப் பணி, கட்டுதல் மற்றும் நிறுவுதல் உ. சாதனத்தை அமைத்தல் ஊ. சாதனத்தின் செயல்முறை மற்றும் எ. இந்தியாவில் அதன் தொழில்நுட்பத்தை அறிய செய்தல் இந்த புரிந்துணர்வு ஒப்பந்தம் கையெழுத்திடும் நாள் முதல் 2020, மார்ச், 30 வரை நடைமுறையில் இருக்கும். தில்லி, எய்ம்ஸ்-ல் தகவல் தொழில்நுட்பம் சார்ந்த சாதனங்களை நிறுவி, எரிசக்தி மேலாண்மை அமைப்பு மற்றும் தகவல் தொழில்நுட்ப அமைப்பை செயல்விளக்கம் செய்வதன் மூலம் எரிசக்தியை திறம்பட பயன்படுத்துதல் மற்றும் இந்தியாவின் சுற்றுச்சூழலை பாதுகாத்தல் ஆகியவை இந்த திட்டத்தின் முக்கிய நோக்கங்களாகும். இந்த சாதனத்தை செயல்விளக்கம் செய்வதன் மூலம் இந்தியா முழுவதும் இந்த தொழில்நுட்பம் குறித்து பரப்புவதற்கான முயற்சிகள் மேற்கொள்ளப்படும்.
பிரதமரின் ஃபசல் பீமா யோஜனா திட்டம் ஐந்து ஆண்டுகளை நிறைவு செய்வதை முன்னிட்டு பயனாளிகளுக்கு பிரதமர் வாழ்த்து

பிரதமரின் ஃபசல் பீமா யோஜனா திட்டம் ஐந்து ஆண்டுகளை நிறைவு செய்வதை முன்னிட்டு அனைத்துப் பயனாளிகளுக்கும் பிரதமர் திரு நரேந்திர மோடி தமது வாழ்த்துகளைத் தெரிவித்துக் கொண்டுள்ளார். இது தொடர்பாக அவர் வெளியிட்டுள்ள சுட்டுரைச் செய்திகளில், “இயற்கை சீற்றங்களிலிருந்து கடும் உழைப்பாளிகளான விவசாயிகளைப் பாதுகாக்கும் முக்கிய முன்முயற்சியான பிரதமரின் ஃபசல் பீமா யோஜனா திட்டம் இன்று ஐந்து ஆண்டுகளை நிறைவு செய்கிறது. பரப்பளவை அதிகரித்து, இடர்பாடுகளைக் களைந்து, கோடிக்கணக்கான விவசாயிகளுக்கு இந்தத் திட்டம் பயனளித்துள்ளது. இத்திட்டத்தின் மூலம் பயனடைந்துள்ள அனைவரையும் நான் வாழ்த்துகிறேன். விவசாயிகள் அதிக பயனடைவதை பிரதமரின் ஃபசல் பீமா யோஜனா திட்டம் எவ்வாறு உறுதி செய்கிறது? உரிமை கோரல்களை தீர்வு செய்வதில் வெளிப்படைத் தன்மையை எவ்வாறு ஏற்படுத்துகின்றது? பிரதமரின் ஃபசல் பீமா யோஜனா திட்டத்துடன் தொடர்பான இது போன்ற அம்சங்களுக்கு நமோ செயலியில் உங்கள் கருத்துக்களைத் தெரிவியுங்கள் என்னும் பகுதியில் புதுமையான வகையில் பதில் அளிக்கப்பட்டுள்ளது”, என்று தெரிவித்துள்ளார்.
சாவித்ரிபாய் பூலே பிறந்தநாளையொட்டி பிரதமர் மரியாதை

சாவித்ரிபாய் பூலே பிறந்தநாளையொட்டி பிரதமர் திரு நரேந்திர மோடி மரியாதை செலுத்தினார். பிரதமர் தனது ட்விட்டர் பதிவில் கூறியிருப்பதாவது: “சாவித்ரிபாய் பூலே அவர்களின் பிறந்தநாளையொட்டி மரியாதை செலுத்துவதில் மகிழ்ச்சி அடைகிறேன். அவர் மகளிர் சக்தி என்ற எழுச்சி உணர்வுக்கு எடுத்துக்காட்டாகத் திகழ்ந்தவர். சமூக சீர்திருத்தம் மற்றும் மக்கள் சேவையில், அவருடைய பங்கு நமக்கு உத்வேகம் அளிக்கிறது”. —–
ரஷ்ய துணைப் பிரதமர் டிமிட்ரி ரோகோஜின் பிரதமருடன் சந்திப்பு

ரஷ்ய துணைப் பிரதமர் திரு டிமிட்ரி ரோகோஜின் பிரதமர் திரு நரேந்திர மோடியை இன்று சந்தித்தார். பிரதமருக்கு அதிபர் புதினின் வாழ்த்துகளை தெரிவித்த திரு டிமிட்ரி ரோகோஜின், இந்தியா ரஷ்யா இடையே செயல்படுத்தப்பட்டு வரும் திட்டங்களின் வளர்ச்சி குறித்து விளக்கினார். ரஷ்யாவுடனான நட்பு, காலத்தை வென்ற, நம்பகமான நட்பாகும் என்று கூறிய பிரதமர், இரு நாடுகளுக்கும் இடையே உள்ள உறவை புதினுடன் இணைந்து அர்ப்பணிப்புடனும் விரிவாக்கம் செய்து, வலுவாக்கம் செய்ய உறுதிபூண்டுள்ளோம் என்றார். ஜூன் மாதம் அதிபர் புதினை தாஷ்கண்ட்டில் சந்தித்ததையும், கூடங்குளம் அணுமின் நிலையத்தின் முதல் அலகை நாட்டுக்கு அர்ப்பணிக்கும் காணொளி நிகழ்ச்சியிலும் சந்தித்ததை பிரதமர் நினைவுகூர்ந்தார். அதிபர் புதினின் வருகையை இந்தியா ஆவலுடன் எதிர்பார்த்துக் கொண்டிருக்கிறது என்றும் பிரதமர் கூறினார்.
ஜனதா ஊரடங்கை நாளை காலை 7 மணி முதல் இரவு 9 மணி வரை கடைப்பிடிக்குமாறு வேண்டுகோள்

வைரஸ் பரவுவதைத் தடுக்கும் முயற்சியாக, பிரதமர் திரு. நரேந்திர மோடியின் வேண்டுகோளுக்கிணங்க, நாளை மார்ச் 22 அன்று காலை 7 மணி முதல் இரவு 9 மணி வரை ஜனதா ஊரடங்கைக் கடைப்பிடிக்குமாறு அழைப்பு விடுக்கப்படுகிறது. இதுபோன்ற கடினமான நேரங்களில் தேசத்திற்கு தன்னலமற்ற சேவையை வழங்குவோருக்கு மரியாதை செலுத்தும் விதமாக, நாளை மாலை 5 மணிக்கு நாட்டு மக்கள் தங்கள் வீட்டு வாசல்களிலும், அவர்கள் வீடுகளின் பால்கனிகளிலும் நின்று ஐந்து நிமிடங்களுக்கு கைதட்டியோ அல்லது மணிகளை ஒலிக்க செய்வதன் மூலம் நன்றியைத் தெரிவிக்குமாறு கேட்டு கொள்ளப்படுகிறது.
‘தேர்வு குறித்த உரையாடல்’ கருத்துகளைப் பகிர பிரதமர் மோடி அழைப்பு

இந்த ஆண்டுக்கான ‘தேர்வு குறித்த உரையாடல்’ பற்றிய கருத்துகளைப் பகிர்ந்து கொள்ளுமாறு அனைவருக்கும், குறிப்பாக தேர்வு எழுதும் மாணவர்கள், பெற்றோர்கள் மற்றும் ஆசிரியர்களுக்கு பிரதமர் திரு நரேந்திர மோடி அழைப்பு விடுத்துள்ளார். இதுகுறித்து அவர் வெளியிட்டுள்ள ட்விட்டர் பதிவில், ‘தேர்வு குறித்த உரையாடல்’, கடந்த காலங்களில் அனைத்து தரப்பு மக்களிடமிருந்தும் பெறப்பட்ட விரிவான கருத்துகளால் மறக்க முடியாததாக அமைந்தது. உங்கள் அனைவரையும், குறிப்பாக தேர்வு எழுதும் மாணவர்கள், பெற்றோர்கள் மற்றும் ஆசிரியர்கள் ஆகியோர் தங்களது கருத்துகளைப் பகிர்ந்து கொள்ள அழைக்கிறேன்” எனக் குறிப்பிட்டுள்ளார். அத்துடன் ‘தேர்வு குறித்த உரையாடல்’ பதிவு செய்வதற்கான இணைப்பையும் பிரதமர் மோடி பகிர்ந்துள்ளார்.
வீர பாலகர் தினத்தை முன்னிட்டு புதுதில்லியில் நடைபெற்ற விழாவில் பிரதமரின் உரை

எனது அமைச்சரவை நண்பர்களே, பல்வேறு மாநிலங்களின் முதலமைச்சர்களே, மதிப்பிற்குரிய நிறுவனங்களின் தலைவர்களே, தூதர்களே, நிகழ்ச்சியில் கலந்து கொண்டுள்ள தாய்மார்களே, அன்பர்களே! முதலாவது வீர பாலகர் தினத்தை நாடு இன்று அனுசரிக்கிறது. பல தலைமுறையாக நாம் போற்றி வந்த, இந்த தினத்தில் மேற்கொள்ளப்பட்ட தியாகங்களுக்கு வீர வணக்கம் செலுத்துவதற்கான புதிய துவக்கமாக இந்நாள் அமைகிறது. ‘ஷஹீதி சப்தா' மற்றும் வீர பாலகர் தினம் ஆகியவை நமது சீக்கிய பாரம்பரியத்துடன் தொடர்புடைய உணர்வுகள் மட்டுமல்ல, அவை நம்மிடையே எழுச்சியையும் ஊட்டுகின்றன. வீரத்தை வெளிப்படுத்துவதற்கு வயது ஒரு பொருட்டல்ல என்பதை வீர பாலகர் தினம் நமக்கு நினைவூட்டுகிறது. நாட்டின் கௌரவத்திற்காக சீக்கிய பாரம்பரியத்தில் இடம்பெற்றுள்ள தியாகத்தின் முக்கியத்துவத்தையும் 10 குருமார்களின் பங்களிப்பையும் இந்த தினம் நமக்கு தொடர்ந்து நினைவுபடுத்தும். நமது கடந்த காலங்களைப் போற்றிடவும், எதிர்காலத்தைக் கட்டமைக்கவும் ஒவ்வொரு ஆண்டும் இந்த புனித தினம் நமக்கு ஊக்கமளிக்கிறது. நண்பர்களே, எதிர்காலத்தில் இந்தியாவை புதிய உச்சத்திற்கு கொண்டு செல்ல விரும்பினால் கடந்த கால குறுகிய மனப்பான்மையை நாம் தகர்த்தெறிய வேண்டும். அதனால்தான் அடிமைத்தனத்திலிருந்து விடுதலை என்ற உறுதிப்பாட்டை விடுதலையின் அமிர்த பெருவிழாவில் நாம் மேற்கொண்டுள்ளோம். சீக்கிய பாரம்பரியம் என்பது வெறும் நம்பிக்கை மற்றும் ஆன்மீகத்தின் அடிப்படையிலானது அல்ல. ‘ஒரே பாரதம், உன்னத பாரதம்' என்ற சிந்தனையின் ஆதாரமாகவும் அது திகழ்கிறது. நண்பர்களே, ஒரு நாடு தனது கோட்பாடுகள், மாண்புகள் மற்றும் கொள்கைகளால் அறியப்படுகிறது. ஒரு நாட்டின் மாண்புகள் மாறும்போது உடனடியாக அதன் எதிர்காலமும் மாறும் என்பதை கடந்த காலங்களில் நாம் கண்டுள்ளோம். நாட்டின் கடந்த கால கொள்கைகளில் தற்போதைய தலைமுறையினர் தெளிவாக இருக்கும் போது இந்த மாண்புகள் பாதுகாக்கப்படுகின்றன. இளம் தலைமுறையினர் முன்னேறுவதற்கு முன்மாதிரிகள் எப்பொழுதும் அவசியம். ஊக்கம் பெறுவதற்கு இளைஞர்களுக்கு சிறந்த ஆளுகைகள் தேவை. அதனால்தான் விடுதலையின் அமிர்த பெருவிழாவின் போது சுதந்திர போராட்டத்தின் வரலாற்றை புதுப்பிக்க நாம் முயல்கிறோம். சுதந்திரப் போராட்ட வீரர்கள் மற்றும் பழங்குடி சமூகத்தின் பங்களிப்பை பெருவாரியான மக்களுக்கு கொண்டு செல்ல நடவடிக்கை எடுக்கிறோம். வீர பாலகர் தினத்தின் செய்தியை நாட்டின் ஒவ்வொரு மூலை முடுக்கில் இருக்கும் மக்களுக்கு கொண்டு செல்ல நாம் அனைவரும் இணைந்து பணியாற்ற வேண்டும். வலுவான மற்றும் வளர்ந்த இந்தியாவை உருவாக்கும் நமது இலக்கை அடைவதற்கு இந்தக் கூட்டு முயற்சிகள் ஊக்கமளிக்கும் என்று நான் நம்புகிறேன். உங்கள் அனைவருக்கும் மீண்டும் ஒருமுறை எனது நன்றியைத் தெரிவித்துக் கொள்கிறேன். பொறுப்புக் துறப்பு: இது பிரதமர் உரையின் தோராயமான மொழிபெயர்ப்பாகும். பிரதமர் தமது உரையை இந்தியில் வழங்கியிருந்தார். மேலும் விவரங்களுக்கு இந்த செய்திக் குறிப்பை ஆங்கிலத்தில் இங்கே காணலாம்: https://pib.gov.in/PressReleasePage.aspx?PRID=1886689
கொவிட்-19 தொற்று முன்னெச்சரிக்கை நடவடிக்கைகள் குறித்து ஆய்வு செய்வதற்கு பிரதமர் தலைமையில் உயர்நிலைக் கூட்டம்

நாட்டில் கொவிட்-19 தொற்றின் பாதிப்பு நிலவரம், உள்கட்டமைப்பின் தயார்நிலை, தடுப்பூசி திட்டத்தின் நிலவரம், அதிகரித்து வரும் தொற்றின் புதிய வகை மற்றும் அதன் தாக்கங்கள் முதலியவை குறித்து பிரதமர் திரு நரேந்திர மோடி தலைமையில் உயர்நிலை குழு கூட்டம் நடைபெற்றது. உலகம் முழுவதும் ஒரு சில நாடுகளில் கொவிட்- 19 பாதிப்பு எண்ணிக்கை அதிகரித்து வரும் சூழலில் இந்தக் கூட்டத்திற்கு ஏற்பாடு செய்யப்பட்டிருந்தது. கொவிட் தொற்றால் இந்தியாவில் தினசரி பாதிக்கப்படுவோரின் சராசரி எண்ணிக்கை 153 ஆக குறைந்து வருவதாக அதிகாரிகள் பிரதமருக்கு தெரிவித்தனர். எனினும் கடந்த ஆறு வாரங்களில் சர்வதேச அளவில் தினமும் சராசரியாக 5.9 லட்சம் பாதிப்புகள் பதிவாகின்றன. முன்னெச்சரிக்கை நடவடிக்கைகளைத் தீவிரப்படுத்துமாறு பிரதமர் எச்சரித்தார். கொவிட் தொற்று முற்றிலும் நீங்கவில்லை என்பதால் சர்வதேச விமான நிலையங்கள் உள்ளிட்ட பகுதிகளில் கண்காணிப்பு நடவடிக்கைகளை வலுப்படுத்துமாறு அதிகாரிகளுக்கு அவர் உத்தரவிட்டார். அனைத்து நிலைகளிலும் தேவையான உள்கட்டமைப்புகள் தயார்நிலையில் இருப்பதை உறுதி செய்யுமாறு அவர் வலியுறுத்தினார். பிராணவாயு சிலிண்டர்கள், செயற்கை சுவாச கருவிகள், மனித வளம் உள்ளிட்ட மருத்துவ உள்கட்டமைப்பு வசதிகளின் இருப்பை உறுதி செய்வதற்கு தேவையான நடவடிக்கைகளை எடுக்குமாறு மாநிலங்களுக்கு அவர் அறிவுறுத்தினார். பரிசோதனை மற்றும் மரபணு சோதனைகளை அதிகரிக்குமாறு அதிகாரிகளுக்கு பிரதமர் உத்தரவிட்டார். அனைத்து வேளைகளிலும், குறிப்பாக வரவிருக்கும் பண்டிகை காலங்களில், கூட்ட நெரிசல் அதிகமாக உள்ள இடங்களில் முகக்கவசம் அணிவது போன்ற கொவிட் சரியான நடத்தைமுறைகளை அனைவரும் பின்பற்றுமாறு பிரதமர் கேட்டுக்கொண்டார். மூத்த குடிமக்கள் மற்றும் பாதிப்புக்குள்ளாகக்கூடியவர்கள் முன்னெச்சரிக்கை தடுப்பூசி டோஸ்களை போட்டுக்கொள்வது ஊக்குவிக்கப்பட வேண்டும் என்றார் அவர். மத்திய உள்துறை அமைச்சர் திரு அமித் ஷா, மத்திய சுகாதாரம் மற்றும் குடும்ப நலத்துறை அமைச்சர் டாக்டர் மன்சுக் மாண்டவியா, மத்திய சிவில் விமானப் போக்குவரத்து அமைச்சர் திரு ஜோதிராதித்ய சிந்தியா, மத்திய வெளியுறவு விவகாரங்கள் அமைச்சர் டாக்டர் எஸ். ஜெய்சங்கர், மத்திய தகவல் மற்றும் ஒலிபரப்புத் துறை அமைச்சர் திரு அனுராக் சிங் தாக்கூர், மத்திய சுகாதாரம் மற்றும் குடும்ப நலத்துறை இணையமைச்சர் திருமதி பாரதி பிரவீன் பவார், நிதி ஆயோக் உறுப்பினர்கள், செயலாளர்கள், மூத்த அதிகாரிகள் உள்ளிட்டோர் இந்தக் கூட்டத்தில் கலந்து கொண்டனர்.